Proteas wen mik-en-moker-reeksDwaine Pretorius het ’n blitsige 77 aangeteken. Foto: GB Jordaan. Geïnspireerde kolfwerk deur Dwaine Pretorius (77* van 42 balle), Reeza Hendricks (65 van 52 balle) en JP Duminy (34* van 14 balle) het die Proteas in staat gestel om die laaste T20-kragmeting op die Wanderers met 45 lopies te wen. Sodoende het hulle dié reeks 3 – 0 beklink en onoorwonne uitgetree nadat hulle vroeër die toetsreeks verloor het. Die Hoëveld sorg altyd vir groot tellings en vandag was geensins anders nie. Aiden Markram (15) is weer vroeg terug kleedkamer toe, maar Suid-Afrika het hul kolflysbuigsaamheid ten toon gestel toe Pretorius op nommer drie gaan kolf het. Dié veelsydige speler van die Lions het sy kolfspiere gebult om sewe viere en drie sesse te slaan. Sy vennootskap met Duminy was veral blitsig en hulle het die wind uit die besoekers se seile geslaan om ’n imposante 198/2 in hul toegelate 20 boulbeurte te slaan. Nie een Sri Lanka-bouler (wat meer as twee boulbeurte afgestuur het) het minder as nege lopies per boulbeurt afgestaan nie. Daarna het Junior Dala (2/29) en Andile Phehlukwayo (4/24) nie net die lopiekrane toegedraai nie, maar hulle het gereeld ook paaltjies ingepalm. Selfs ’n Hoëveldse storm kon nie die besoekers red nie en toe hulle weer voort gekolf het, moes hulle ’n hersiene telling van 183 in 17 boulbeurte jaag. Hulle is egter in die 16de boulbeurt vir 137 uitgeboul. Die reeksoorwinnings in die eendag- en T20-reekse vergoed waarskynlik nie vir die toetsnederlaag – veral vir die krieketfynproewer – nie, maar met die Wêreldbeker slegs ’n paar maande weg, is oorwinnings baie welkom. Selfs al is Faf du Plessis se span nie een van die gunstelinge om die silwerware in Engeland omhoog te lig nie.